Oikeusministeriö
PL 25
00023 Valtioneuvosto

								Helsinki 30.9.2004

Lausunto viranomaisten asiakirjojen jäljenteiden maksullisuutta selvittäneen työryhmän mietinnöstä (Oikeusministeriön työryhmämietintöjä 2004:10)

Lausunnonantaja

Viestinnän Keskusliitto on joukkoviestintäalan ja graafisen teollisuuden kattojärjestö, joka edistää toimialan yleisiä toimintaedellytyksiä tavoitteenaan turvata monipuoliset joukkoviestintäpalvelut suomalaisille. Viestinnän Keskusliiton jäseniä ovat Aikakauslehtien Liitto, Graafinen Teollisuus, Sanomalehtien Liitto, Suomen Kaupallisten Televisioiden Liitto, Suomen Kustannusyhdistys, Suomen Radioiden Liitto sekä Viestintätyönantajat VTA.

Pääviestit

1.	Sananvapauden ja julkisuusperiaatteen toteuttaminen puoltavat mahdollisimman laajaa tiedonsaannin maksuttomuutta.

2.	Sikäli kuin maksuja määrätään, niiden perusteet on tarpeellista yhtenäistää. Maksuperusteiden tulee olla mahdollisimman selkeät. Ehdotus maksujen määrittelemisestä ennakolta ja julkaisemisesta on kannatettava.

Maksuttomuus

Viestinnän Keskusliiton näkemyksen mukaan sekä sananvapaus tiedonvälityksessä että julkisuuslain tavoitteet toteutuvat parhaiten siten, että tieto julkisista asiakirjoista on saatavissa mahdollisimman laajasti maksutta. 

Joukkoviestimet palvelevat käytännössä koko Suomen kansaa. Tiedonvälityksen kannalta on perusteltua, että tiedotusvälineiden toiminnassa tarvittavat tiedot julkisista asiakirjoista ovat saatavilla maksutta. Asiakirjojen julkisuus toteutuu käytännössä juuri tiedotusvälineiden kautta. 

Tietojen hankkimiseen liittyvät maksut eivät saa muodostua esteeksi julkisuuslain tarkoituksen toteutumiselle. Viranomaisten toiminnan avoimuus, julkisen vallan ja julkisten varojen valvonta, mielipiteen muodostamisen vapaus, julkisen vallan käyttöön vaikuttaminen sekä asianosaisten oikeuksien ja etujen valvominen edellyttävät pääsääntöisesti tietojen antamisen maksuttomuutta.

Viestinnän Keskusliiton mielestä nykyisin voimassa olevaa maksuvelvollisuutta ei missään tapauksessa pidä ainakaan laajentaa. Työryhmän ehdotus näyttää valitettavasti johtavan juuri tähän. Liitto vastustaa maksuvelvollisuuden laajentamista.

Työryhmän ehdottama julkisuuslain 34 §:n 2 momentti huonontaa nykytilannetta ja rajaa  tiedon antamisen maksuttomuuden liian suppeaksi. Tiedon antamisen julkisesta asiakirjasta suullisesti samoin kuin asiakirjan antamisen luettavaksi tai jäljennettäväksi paikan päällä tai lähettämisen sähköpostilla tulee olla maksutonta. Säännösluonnokseen kirjatut maksuttomuuden edellytykset - asiakirjan vaivaton yksilöiminen ja löydettävyys -  ovat käytännön soveltamisen kannalta liian epämääräisiä ja toimivat sekä perustuslain että julkisuuslain tarkoitusperiä vastaan. 

Ehdotus ei myöskään kannusta viranomaisia tehokkaaseen asiakirjahallintaan. Viranomaisilta on täysin perusteltua edellyttää julkisten asiakirjojen järjestämistä siten, että ne löytyvät helposti. Viestinnän Keskusliitto esittää yksilöimis- ja löydettävyysedellytysten poistamista 34 §:n 2 momentin säännöksestä.

Julkisuuslain voimassa olevan 34 §:n mukaan asiakirjan kopioista sekä tiedon antamisesta sähköisessä muodossa tai muulla vastaavalla tavalla voidaan periä maksu. Velvollisuutta maksun perimiseen ei ole. Asiakirjan esille hakemista ja salassa pidettävien osien poistamista koskevat kustannukset eivät missään tilanteessa kuulu tiedon saajan maksettaviksi. 

Lakiehdotuksen 34 §:n 4 momentin mukaan maksu jätetään kokonaan perimättä, jos 
pyydetyn asiakirjan antaminen kuuluu viranomaisen neuvonta-, kuulemis- tai tiedotusvelvoitteen piiriin. Tämä maksuttomuusperiaate tulee kirjata lakiin. Ehdotettu 

momentti koskee kuitenkin vain valtion maksuperustelaissa tarkoitettuja viranomaisia, ei esimerkiksi kunnallisia viranomaisia ja valtion liikelaitoksia. Maksuttomuusperiaatteen pitäisi koskea kaikkia viranomaisia tasapuolisesti, koska  muutoin julkisuusperiaatteen toteutuminen olisi ontuvaa. 

Maksujen määräytymisperusteet

Siltä osin kuin maksullisuus tietojen antamisessa toteutetaan, Viestinnän Keskusliitto kannattaa maksujen määräytymisperusteiden yhtenäistämistä. Maksuperusteiden tulee olla samat kaikilla julkisuuslain tarkoittamilla viranomaisilla. 

Maksuperusteiden tulee myös olla mahdollisimman selkeät, jotta sananvapaus ja julkisuus toteutuisivat lainsäätäjän tarkoittamalla tavalla. Työryhmän lakiehdotus kaipaa tässä suhteessa vielä runsaasti hiomista.

Viestinnän  Keskusliitto puoltaa maksujen ennakolta määrittelyä ja julkaisemista työryhmän esittämällä tavalla. 

Jatkovalmistelu

Työryhmän mietinnössä käsitelty asiakokonaisuus on tiedotusvälineiden toiminnan kannalta oleellinen asia. 

Viestinnän Keskusliiton asiantuntemus on oikeusministeriön käytettävissä asian jatkovalmistelussa. Liitto toivoo, että se lisätään kuultavien tahojen listalle asiaa koskevissa ministeriön lausuntopyynnöissä.

 Lisätietoja asiasta antavat tarvittaessa toimitusjohtaja Håkan Gabrielsson (hakan.gabrielsson@vkl.fi) tai johtaja Satu Kangas (satu.kangas@vkl.fi).

Viestinnän Keskusliitto ry

Håkan Gabrielsson
Toimitusjohtaja